### NN 26/2026 (13.3.2026.), Uredba o osnivanju Javne ustanove Park prirode Dinara

Vlada Republike Hrvatske

293

Na temelju članka 130. stavka 2. Zakona o zaštiti prirode (»Narodne novine«, br. 80/13., 15/18., 14/19., 127/19. i 155/23.), Vlada Republike Hrvatske je na sjednici održanoj 12. ožujka 2026. donijela

UREDBU

O OSNIVANJU JAVNE USTANOVE
 PARK PRIRODE DINARA

Članak 1.

(1) Ovom Uredbom osniva se javna ustanova pod nazivom Javna ustanova Park prirode Dinara (u daljnjem tekstu: Ustanova), sa sjedištem u Kijevu.

(2) Osnivač Ustanove je Republika Hrvatska, a osnivačka prava u ime Republike Hrvatske obavlja ministarstvo nadležno za zaštitu prirode (u daljnjem tekstu: Ministarstvo).

Članak 2.

Ustanova ima podružnicu pod nazivom Javna ustanova Park prirode Dinara – Podružnica Vrlika (u daljnjem tekstu: Podružnica), sa sjedištem u Vrlici.

Članak 3.

(1) Djelatnost Ustanove je zaštita, održavanje i promicanje Parka prirode Dinara u cilju zaštite i očuvanja izvornosti prirode, osiguravanja neometanog odvijanja prirodnih procesa i održivog korištenja prirodnih dobara, nadziranja provođenja uvjeta i mjera zaštite prirode na području kojim upravlja te sudjelovanje u prikupljanju podataka u svrhu praćenja stanja očuvanosti prirode.

(2) Djelatnost iz stavka 1. ovoga članka Ustanova obavlja kao javnu službu.

(3) Djelatnost Podružnice je zaštita, održavanje i promicanje Parka prirode Dinara u cilju zaštite i očuvanja izvornosti prirode, osiguravanja neometanog odvijanja prirodnih procesa i održivog korištenja prirodnih dobara, nadziranja provođenja uvjeta i mjera zaštite prirode te sudjelovanje u prikupljanju podataka u svrhu praćenja stanja očuvanosti prirode.

(4) Ustanova i Podružnica mogu obavljati i druge djelatnosti utvrđene statutom koje služe obavljanju djelatnosti iz stavaka 1. i 3. ovoga članka.

Članak 4.

(1) Ustanovom upravlja Upravno vijeće.

(2) Upravno vijeće ima predsjednika i četiri člana.

(3) Predsjednika i tri člana Upravnog vijeća imenuje i razrješuje ministar nadležan za zaštitu prirode (u daljnjem tekstu: ministar) odlukom.

(4) Jednog člana Upravnog vijeća biraju radnici Ustanove iz svojih redova u skladu s općim propisima o radu.

(5) Mandat predsjednika i članova Upravnog vijeća traje četiri godine.

Članak 5.

(1) Upravno vijeće može odlučivati na sjednicama na kojima je nazočna natpolovična većina svih članova Upravnog vijeća.

(2) Odluke se donose većinom glasova nazočnih članova Upravnog vijeća. U slučaju jednakog broja glasova odlučuje glas predsjednika Upravnog vijeća.

(3) Statut, plan upravljanja, godišnji program zaštite, održavanja, očuvanja, promicanja i korištenja i godišnji financijski plan donose se većinom glasova svih članova Upravnog vijeća.

Članak 6.

(1) Upravno vijeće:

– donosi statut

– donosi poslovnik o svom radu

– donosi plan upravljanja Parkom prirode Dinara

– donosi godišnji program zaštite, održavanja, očuvanja, promicanja i korištenja Parka prirode Dinara i prati njegovo izvršavanje

– donosi godišnji financijski plan i godišnji obračun

– raspisuje javni natječaj za izbor ravnatelja Ustanove

– raspisuje javni natječaj te imenuje i razrješava stručnog voditelja, glavnog čuvara prirode, čuvara prirode i rukovoditelje unutarnjih ustrojstvenih jedinica

– donosi pravilnik o unutarnjem ustrojstvu i pravilnik o radu

– donosi odluke o raspolaganju nekretninama u vlasništvu Ustanove i stjecanju nekretnina u vlasništvo Ustanove pojedinačne vrijednosti od 50.000,01 euro do 500.000,00 eura, u koje iznose nije uračunat porez na dodanu vrijednost, samostalno, odluke o raspolaganju nekretninama u vlasništvu Ustanove i stjecanju nekretnina u vlasništvo Ustanove pojedinačne vrijednosti od 500.000,01 euro do 1.000.000,00 eura, u koje iznose nije uračunat porez na dodanu vrijednost, uz prethodnu suglasnost Ministarstva, a iznad navedenog iznosa uz prethodnu suglasnost Vlade Republike Hrvatske

– donosi odluke o raspolaganju pokretnom imovinom u vlasništvu Ustanove i stjecanju pokretne imovine u vlasništvo Ustanove te sklapanju pravnih poslova pojedinačne vrijednosti od 50.000,01 euro do 500.000,00 eura, u koje iznose nije uračunat porez na dodanu vrijednost, samostalno, odluke o raspolaganju pokretnom imovinom u vlasništvu Ustanove i stjecanju pokretne imovine u vlasništvo Ustanove te sklapanju pravnih poslova pojedinačne vrijednosti od 500.000,01 euro do 1.000.000,00 eura, u koje iznose nije uračunat porez na dodanu vrijednost, uz prethodnu suglasnost Ministarstva, a odluke o raspolaganju pokretnom imovinom u vlasništvu Ustanove i stjecanju pokretne imovine u vlasništvo Ustanove te sklapanju pravnih poslova pojedinačne vrijednosti iznad 1.000.000,00 eura, u koje iznose nije uračunat porez na dodanu vrijednost, uz prethodnu suglasnost Vlade Republike Hrvatske

– odlučuje o drugim pitanjima utvrđenim Zakonom o zaštiti prirode, ovom Uredbom i statutom, kao i o drugim pitanjima koja se odnose na upravljanje Ustanovom, a za koja nije propisana nadležnost ravnatelja Ustanove.

(2) Plan upravljanja Parkom prirode Dinara i godišnji program zaštite, održavanja, očuvanja, promicanja i korištenja Parka prirode Dinara donosi se uz prethodnu suglasnost Ministarstva.

(3) Upravno vijeće donosi statut i pravilnik o unutarnjem ustrojstvu uz prethodnu suglasnost Ministarstva, a pravilnik o radu sukladno propisu kojim se uređuju radni odnosi.

Članak 7.

Upravno vijeće dostavlja Ministarstvu izvješće o ostvarivanju plana upravljanja i godišnjeg programa zaštite, održavanja, očuvanja, promicanja i korištenja Parka prirode Dinara do 1. ožujka tekuće godine za prethodnu kalendarsku godinu.

Članak 8.

(1) Ravnatelja Ustanove imenuje se na temelju javnog natječaja kojeg raspisuje i provodi Upravno vijeće.

(2) Ravnatelja Ustanove imenuje i razrješuje ministar.

(3) Mandat ravnatelja Ustanove traje četiri godine i ista osoba može biti ponovo izabrana.

(4) Za ravnatelja Ustanove se može imenovati osoba koja ima završen sveučilišni integrirani prijediplomski i diplomski studij ili stručni diplomski studij i sveučilišni specijalistički studij iz područja prirodnih, biotehničkih, biomedicine i zdravstva, tehničkih, društvenih ili humanističkih znanosti, s najmanje pet godina radnog iskustva u struci.

Članak 9.

(1) Ravnatelj Ustanove:

– organizira i vodi rad i poslovanje Ustanove

– poduzima pravne radnje u ime i za račun Ustanove

– podnosi Upravnom vijeću prijedlog statuta i ostalih općih akata Ustanove, kao i programa i planova, te organizira izvršenje i odgovoran je za provedbu akata i zaključaka Upravnog vijeća

– donosi odluke o raspolaganju pokretnom imovinom u vlasništvu Ustanove i stjecanju pokretne imovine u vlasništvo Ustanove te sklapanju drugog pravnog posla pojedinačne vrijednosti koja ne prelazi iznos od 50.000,00 eura, u koje iznose nije uračunat porez na dodanu vrijednost

– odgovara za zakonitost rada Ustanove

– obavlja i druge poslove utvrđene statutom.

(2) Ugovore o izvođenju projekata koji se financiraju u cijelosti ili dijelom iz sredstava trećih osoba, ravnatelj Ustanove može sklopiti samo uz prethodnu suglasnost Upravnog vijeća.

Članak 10.

(1) Stručni rad Ustanove vodi stručni voditelj.

(2) Stručnog voditelja imenuje i razrješava Upravno vijeće na temelju javnog natječaja.

(3) Mandat stručnog voditelja traje četiri godine i ista osoba može biti ponovno izabrana.

(4) Za stručnog voditelja može se imenovati osoba koja ima završen sveučilišni integrirani prijediplomski i diplomski studij ili stručni diplomski studij i sveučilišni specijalistički studij iz područja prirodnih, biotehničkih, biomedicine i zdravstva ili tehničkih znanosti, s najmanje pet godina radnog iskustva u struci.

(5) Prava, dužnosti i odgovornosti stručnog voditelja utvrđuju se statutom Ustanove.

Članak 11.

(1) Sredstva za rad Ustanove i Podružnice te obavljanje djelatnosti iz članka 3. ove Uredbe osiguravaju se iz:

– državnog proračuna Republike Hrvatske

– prihoda od korištenja Parka prirode Dinara

– prihoda od naknada

– drugih izvora utvrđenih Zakonom o zaštiti prirode i posebnim propisima.

(2) Ustanova nakon isteka poslovne godine izrađuje godišnje financijsko izvješće i najkasnije u roku od 30 dana od dana usvajanja dostavlja ga Ministarstvu.

Članak 12.

Ustanova i Podružnica počinju s radom danom upisa u sudski registar.

Članak 13.

(1) Do imenovanja ravnatelja Ustanove, ministar će imenovati privremenog ravnatelja u roku od 15 dana od dana stupanja na snagu ove Uredbe.

(2) Privremeni ravnatelj dužan je obaviti pripreme za početak rada Ustanove, te podnijeti prijavu za upis Ustanove i Podružnice u sudski registar u roku od 30 dana od dana imenovanja, kao i organizirati početak rada Ustanove i Podružnice.

(3) Mandat privremenog ravnatelja traje do provedbe javnog natječaja iz članka 8. stavka 1. ove Uredbe.

Članak 14.

(1) Ministar će imenovati Upravno vijeće u roku od 30 dana od dana stupanja na snagu ove Uredbe.

(2) Upravno vijeće dužno je u roku od 15 dana od dana imenovanja raspisati javni natječaj iz članka 8. stavka 1. ove Uredbe.

(3) Upravno vijeće dužno je u roku od 30 dana od dana imenovanja donijeti statut Ustanove i druge opće akte.

Članak 15.

Ova Uredba stupa na snagu osmoga dana od dana objave u »Narodnim novinama«.

Klasa: 022-03/25-03/83
 Urbroj: 50301-05/31-26-7
 Zagreb, 12. ožujka 2026.

Predsjednik
 mr. sc. Andrej Plenković, v. r.